cyanic-selkie/wikianc huggingface dataset:
কবিতা চাহাল
কবিতা চাহাল (জন্ম ৮ই এপ্রিল ১৯৮৫) একজন ৫'৯" লম্বা হেভিওয়েট ভারতীয় মহিলা বক্সার এবং ২০১২ থেকে ২০১৪ পর্যন্ত সর্বোচ্চ বিশ্ব র‌্যাঙ্কিং প্রাপ্ত বক্সার ( এআইবিএ র‌্যাঙ্কিং - ২০১২-২০১৪ সালে ) । তিনি ভারতের হরিয়ানা রাজ্যের ভাওয়ানি জেলার নিমরি গ্রামে বাস করেন। তার কৃতিত্বের স্বীকৃতি স্বরূপ, ভারত সরকার কবিতাকে ২০১৩ সালে অর্জুন পুরস্কার প্রদান করেন। চাহাল হরিয়ানার প্রথম মহিলা বক্সার যিনি অর্জুন পুরস্কারে ভূষিত হয়েছেন। চাহাল দু'বার টানা বিশ্ব চ্যাম্পিয়নশিপ পদকপ্রাপ্ত, বিশ্ব পুলিশ গেমসে ৩ বারের স্বর্ণপদক। ৮ বারের এশিয়ান চ্যাম্পিয়নশিপ, এশিয়ান কাপ পদকপ্রাপ্ত। ৯ টি স্বর্ণপদক সহ তিনি মহিলা জাতীয় চ্যাম্পিয়নশিপ বক্সিংয়ের রেকর্ডধারক। তিনি ফেডারেশন কাপে ৫ বারের স্বর্ণপদক এবং ২০১২ থেকে ২০১৮ পর্যন্ত সমস্ত ভারত পুলিশ গেমসে ৭ বার সোনার পদকপ্রাপ্ত
রেনেসাঁ (ব্যান্ড)
রেনেসাঁ বাংলাদেশের একটি অন্যতম জনপ্রিয় ব্যান্ড যা ১৯৮৫ সালে গঠিত হয়। ১৯৮৫ সালে নকীব খান সোলস ছেড়ে ঢাকায় আসার পর এই ব্যান্ড গঠন করেন। প্রথমদিকের সদস্যদের মধ্যে এতে ছিলেন নকীব খান, ফয়সাল সিদ্দিকি বগী, পিলু খান (নকীব খানের অনুজ), কাজী হাবলু, মোটো, মামুন
ইতিহাস
১৯৮৫ সালে বাংলাদেশের রক ব্যান্ড সোলস ছাড়ার পর নকিব খান রেনেসাঁ গঠন করেন। ব্যান্ডটির প্রথম অ্যালবাম প্রকাশিত হয় ১৯৮৮ সালে।
নকীব খান বলেন- ‘তখন দেশে রক গানের জোয়ার চলছে। আমরা চাচ্ছিলাম সেখান থেকে বেরিয়ে এসে নতুন কিছু করতে। মেলোডিয়াস, শক্তিশালী লিরিকস নিয়ে বাংলা গান করতে আমাদের দারুণ আকাংঙ্খা হচ্ছিল।’ রেনেসাঁর অন্যতম সদস্য নকীব খান বলেন, ‘যেহেতু আমরা সবাই চাকরি নিয়ে ব্যস্ত থাকি তাই একটু সময় নিয়ে অ্যালবামের কাজগুলো করতে হয়। তা ছাড়া আমাদের ব্যান্ডের সবাই গানের ব্যাপারে খুবই সিরিয়াস। গানের গুণগত মানের ব্যাপারে আমরা কখনোই আপস করতে রাজি নই।’ নকিব খান ও পিলু খান “টু বি কনটিনিউড...” নামের একটি ছবিতে ‘তোমার কষ্টের চিৎকারে জন্ম নিলাম আমি’ শিরোনামের গান গেয়েছেন যে ছবিটি পরিচালনা করছেন ইফতেখার আহমেদ ফাহমি।
মোশাররফ হোসেন (যশোরের রাজনীতিবিদ)
মোশাররফ হোসেন ১৯৭০ সালে যশোর থেকে নির্বাচিত একজন প্রাদেশিক পরিষদ সদস্য। তিনি সংবিধান প্রণয়নে গঠিত বাংলাদেশ গণপরিষদের সদস্য ছিলেন। পেশায় আইনজীবী এই রাজনীতিবিদ পূর্ব পাকিস্তান আওয়ামী লীগের কেন্দ্রীয় কমিটির সদস্য হিসেবে দায়িত্ব পালন করেন। ১৯৭২ সালে জাতীয় সমাজতান্ত্রিক দল (জাসদ) গঠনে তিনি অগ্রণী ভূমিকা রাখেন। মুক্তিযুদ্ধের সংগঠক অ্যাডভোকেট মোশাররফ হোসেন জাসদের কেন্দ্রীয় কমিটির প্রতিষ্ঠাকালীন সহ-সভাপতি।
ছয় দফার বিরোধিতায় যশোরের শীর্ষস্থানীয় আওয়ামী লীগ নেতারা পিডিএম জোটে চলে গেলে তার নেতৃত্বে সংগঠিত হয় জেলা আওয়ামী লীগ। যশোরে ঊনসত্তরের গণঅভ্যুত্থান ও একাত্তরের অসহযোগ আন্দোলনে মোশাররফ গুরুত্বপূর্ণ ভূমিকা রাখেন। যশোর ছাত্রলীগের স্বাধীনতাপন্থী নেতা-কর্মীরা তাকে কেন্দ্র করে সংগঠিত হয়।
১৯৭১ সালের মার্চে জনমনে আতঙ্ক ছড়ানোর অভিযোগে পাকিস্তান সেনাবাহিনীর বিরুদ্ধে যুক্ত বিবৃতি দেন অ্যাডভোকেট মোশাররফ হোসেন এমপিএ। যশোর সেনানিবাসে পণ্য-বিদ্যুৎ সরবরাহ বন্ধের উদ্যোগ নেওয়া সংগ্রাম কমিটির অন্যতম সদস্য ছিলেন তিনি। মোশাররফের পরামর্শে ২৫ মার্চ রাতে যশোর ইপিআর ক্যাম্প থেকে অস্ত্র সংগ্রহের উদ্যোগ বাস্তবায়িত হয়।
মুক্তিযুদ্ধে সক্রিয় ভূমিকার কারণে পাকিস্তান সরকার তার বিরুদ্ধে একাধিক ধারায় অভিযোগ আনে। তাকে জীবিত বা মৃত ধরিয়ে দেওয়ার জন্য ঘোষণা করা হয় পুরস্কার।
তার মৃত্যুর পর ক্ষমতাসীন আওয়ামী লীগের শীর্ষস্থানীয় নেতারা শোক প্রকাশ করে বিবৃতি দেন। অন্যদিকে জাসদসহ অপরাপর বিরোধী দলের বিবৃতিতে একে ‘রাজনৈতিক হত্যাকাণ্ড’ হিসেবে চিহ্নিত করা হয়।
প্রাথমিক জীবন
১৯৫১/৫২ সালের পশ্চিমবঙ্গ বিধানসভা নির্বাচন অনুষ্ঠিত হয়। এর ঠিক আগে কংগ্রেসের যশোর অঞ্চলের নেতা এবং যশোর মিউনিসিপালিটির নেতৃত্বে থাকা জীবন রতন ধর বনগাঁতে স্থায়ী হন। কংগ্রেস বনগাঁ আসনে তাকে মনোনয়ন দেয়। ১৯৫১ সালের সেই নির্বাচনে বনগাঁ আসনে স্বতন্ত্র প্রার্থী হিসেবে প্রতিদ্বন্দ্বিতা করেন মোশাররফ হোসেন। ৪০ শতাংশেরও কম ভোটার উপস্থিতির বনগাঁ আসনে জীবন রতন ধর নির্বাচিত হন। ক্ষমতাসীন কংগ্রেসের সঙ্গে রাজনৈতিক বিরোধের জেরে মোশাররফ হোসেনের বিরুদ্ধে রাষ্ট্রদ্রোহের অভিযোগ আনা হয়। ১৯৫৩ সালে বনগাঁ থেকে যশোর শহরে চলে আসেন তিনি।
চৌষট্টির দাঙ্গা
কাশ্মিরের হযরত বাল মসজিদ থেকে ‘পবিত্র স্মৃতি’ চুরি হওয়ার ‘তথ্য’ ছড়িয়ে পড়লে ইন্ডিয়া-পাকিস্তানের কিছু এলাকায় ১৯৬৪ সালে ধর্মীয় দাঙ্গা হয়। পশ্চিমবঙ্গে মুসলমান ও পূর্ব পাকিস্তানে হিন্দুদের ওপর হামলার ঘটনা ঘটে। দাঙ্গাপীড়িত শরণার্থীদের সহায়তার জন্য যশোরে গঠিত হয় রিলিফ কমিটি। এই কমিটির সাধারণ সম্পাদক ছিলেন অ্যাডভোকেট মোশাররফ হোসেন।
এছাড়াও পার্টিশনের সূত্রে পাকিস্তানে স্থায়ী হওয়া শরণার্থীদের পুনর্বাসনে তিনি উদ্যোগী ভূমিকা পালন করেন। বিনিময় দলিল কার্যকর করে সংশ্লিষ্টদের ভূসম্পত্তি সরকারি রেকর্ডে যুক্ত করার দাবিতে তিনি সোচ্চার ছিলেন।
ছয় দফা
পূর্ব ও পশ্চিম পাকিস্তানের মধ্যে থাকা বৈষম্যের বিরুদ্ধে ১৯৬৬ সালের ফেব্রুয়ারিতে উত্থাপিত হয় ছয় দফা। যশোরে ছয় দফার পক্ষে প্রচারণারত শেখ মুজিবুর রহমানকে এপ্রিলে পাকিস্তান সরকার গ্রেফতার করে ‘দেশরক্ষা আইনে’। সেখানে তার জামিন আবেদনে নিযুক্ত আইনজীবীদের একজন ছিলেন মোশাররফ হোসেন।
ছয় দফাকে কাউন্সিল মুসলিম লীগ ‘ফেডারেশনের বদলে কনফেডারেশন’ বানানোর প্রস্তাব, জামায়াতে ইসলামী ‘বিচ্ছিন্নতাবাদীতার নকশা’ এবং নেজামে ইসলাম ‘একতরফা একনায়কতান্ত্রিক দাবি’ হিসেবে চিহ্নিত করে। ছয় দফা বিরোধী এসব দলের নেতারা ‘পাকিস্তান ডেমোক্র্যাটিক মুভমেন্ট’ (পিডিএম) নামক জোট গঠনের উদ্যোগ নেয়।
যশোরের মসিয়ূর রহমান ও রওশন আলীসহ আওয়ামী লীগেরই একাংশ তাদের সঙ্গে যোগ দেয়। ১৯৬৭ সালের মে মাসে এই জোট আট দফা দাবি পেশ করে। শেখ মুজিবুর রহমান পিডিএমের আট দফাকে চিহ্নিত করেন ‘পূর্ব বাংলার লোকেদের ধোঁকা’ দেওয়ার কৌশল হিসেবে।
অন্যদিকে কনভেনশন মুসলিম লীগের তৎকালীন সভাপতি ও পাকিস্তানের প্রেসিডেন্ট আইয়ুব খান হুঁশিয়ারি দিয়েছিলেন এই বলে যে ছয় দফা সমর্থকদের ‘অস্ত্রের ভাষায়’ জবাব দেওয়া হবে। সরকারি দল, অপরাপর বিরোধী দল এবং আওয়ামী লীগেরই একাংশের বিরোধিতার এমন বাস্তবতায় যশোর আওয়ামী লীগকে ছয় দফার পক্ষে সংগঠিত রাখেন মোশাররফ হোসেন।
আওয়ামী লীগের ভাঙন ও যশোরে তার প্রভাব: ছয় দফাকে কেন্দ্র করে ১৯৬৭ সালের আগস্টে আওয়ামী লীগ ভেঙ্গে যায়। নিখিল পাকিস্তান আওয়ামী লীগের সভাপতি নবাবজাদা নসরুল্লাহ খান পূর্ব পাকিস্তান আওয়ামী লীগের জন্য নতুন অ্যাডহক কমিটি ঘোষণা করেন। ছয়-দফা বিরোধী পূর্ব পাকিস্তান আওয়ামী লীগের সেই কমিটির সহ-সভাপতি ছিলেন যশোরের মসিয়ূর রহমান ও সদস্য ছিলেন রওশন আলী।
১৯৬৮ সালের এপ্রিল মাসে যশোর পিডিএম কমিটি ঘোষিত হয়। জেলা পিডিএমপন্থি আওয়ামী লীগের সাধারণ সম্পাদক রওশন আলী আহূত সভায় যশোর পিডিএম জোটের সভাপতি পদে মসিয়ূর রহমান ও কোষাধ্যক্ষ পদে পিডিএমপন্থি জেলা আওয়ামী লীগের সভাপতি এম এ রশীদ নির্বাচিত হন। পিডিএমের এই কমিটিতে তাদের সহযোগী হন অন্যান্য পদে অধিষ্ঠিত জামায়েতে ইসলামী ও কাউন্সিল মুসলিম লীগের সদস্যরা।
মুক্তিযুদ্ধে অংশগ্রহণকারী নির্বাচিত জনপ্রতিনিধিদের আসন বাতিল করেছিল পাকিস্তান সরকার। জাতীয় ও প্রাদেশিক পরিষদের এসব আসনের উপনির্বাচনে যারা প্রার্থিতা ঘোষণা করেছিলেন তাদের অনেকে ছিলেন যশোর পিডিএম কমিটির সদস্য।
১৯৬৮ সালের নভেম্বরে অনুষ্ঠিত হয় যশোর সদর মহকুমা ছাত্রলীগের সম্মেলন। শেখ আব্দুস সালামের সভাপতিত্বে অনুষ্ঠিত সভায় সংগঠনটির মহকুমা শাখার পরবর্তী মেয়াদের সভাপতি নির্বাচিত হন মোশাররফ হোসেনের মেয়ে রওশন জাহান সাথী।
ঊনসত্তরের গণঅভ্যুত্থান
ছয় দফার পক্ষে চলমান আন্দোলন দমন, ১৯৬৮ সালের জানুয়ারিতে দায়েরকৃত আগরতলা মামলা ছাড়াও ‘দেশরক্ষা আইনের’ আওতায় পাকিস্তানের উভয় অংশের বহু রাজনৈতিক নেতা-কর্মীকে গ্রেফতার করা হয়। সরকারি বাহিনীর গুলিতে প্রাণ হারান সাধারণ নাগরিকসহ আন্দোলনকারীদের অনেকে। এই আন্দোলন সংগঠিত হয়ে ক্রমেই অভ্যুত্থানের রূপ নেয় ১৯৬৯ সালে।
সর্বদলীয় ছাত্র সংগ্রাম পরিষদ: গণআন্দোলনের ধারাবাহিকতায় ১৯৬৯ সালের জানুয়ারি মাসের প্রথম সপ্তাহে ১১ দফা দাবি নিয়ে এগিয়ে আসে ‘সর্বদলীয় ছাত্র সংগ্রাম পরিষদ’। ‘সর্বদলীয় ছাত্র সংগ্রাম পরিষদের’ পক্ষে ছাত্রলীগের তোফায়েল আহমেদ ফেব্রুয়ারি মাসে যশোরে যান। সেখানে তার দেওয়া এক ভাষণের প্রেক্ষিতে ছাত্র ইউনিয়নের মেনন গ্রুপ ও ইপিসিপি (এমএল) নেতা আব্দুল হকের অনুসারীরা উত্তেজিত হয়ে ওঠেন। যশোরের ছয় দফাপন্থি আওয়ামী লীগের সাধারণ সম্পাদক ও জেলা ছাত্রলীগের প্রধান পৃষ্ঠপোষক অ্যাডভোকেট মোশাররফ হোসেনের মধ্যস্থতায় সে সাংঘর্ষিক পরিস্থিতি প্রশমিত হয়।
ডেমোক্র্যাটিক অ্যাকশন কমিটি (ডাক): জানুয়ারি মাসের আট তারিখ পিডিএমভুক্ত পাঁচ দল এবং ছয় দফাপন্থি আওয়ামী লীগসহ আরও দুই দল মিলে ‘ডেমোক্র্যাটিক অ্যাকশন কমিটি’ (ডাক) নামের ৮ দলীয় মোর্চা গঠন করে। এই মোর্চা জরুরি অবস্থা প্রত্যাহার, প্রত্যক্ষ ভোটে নির্বাচন ব্যবস্থা প্রণয়ন, রাজবন্দীদের মুক্তি দান, নিপীড়নমূলক আইন বাতিলসহ অন্যান্য দাবি তোলে।
১৭ ফেব্রুয়ারি ঈদগাহ ময়দানে যশোর জেলা ডাকের সভা অনুষ্ঠিত হয়। সভায় রাজবন্দীদের মুক্তি দাবি করেন ছয়-দফাপন্থি আওয়ামী লীগের যশোর জেলা শাখার সাধারণ সম্পাদক মোশাররফ হোসেন। শেখ মুজিবুর রহমানের উপস্থিতি ছাড়া গোলটেবিল বৈঠক গ্রহণযোগ্য হবে না মর্মে দেওয়া দলের সিদ্ধান্তই প্রতিধ্বনিত হয় তার ভাষণে।
সংগ্রামের ধারাবাহিকতার ফলশ্রুতিতে ১৯৬৯ সালের ২২ ফেব্রুয়ারি পাকিস্তান সরকার আগরতলা মামলার বন্দীদের মুক্তি দিতে বাধ্য হয়। গোলটেবিল বৈঠকে যোগ দিতে শেখ মুজিবুর রহমানের সঙ্গে আওয়ামী লীগ নেতারা পশ্চিম পাকিস্তান যাত্রা করেন। গোলটেবিল বৈঠক প্রত্যাশিত ফলাফল দিতে ব্যর্থ হয়। আন্দোলনের মুখে আইয়ুব খান পদত্যাগ করেন। ক্ষমতা গ্রহণ করেন জেনারেল ইয়াহিয়া খান।
আওয়ামী লীগের সত্তরের সম্মেলন
১৯৭০ সালের কাউন্সিলে পূর্ব পাকিস্তান আওয়ামী লীগের কেন্দ্রীয় কমিটির সদস্য হন মোশাররফ হোসেন। এসময়কালে তিনি যশোর জেলা আওয়ামী লীগের সহ-সভাপতি পদে নিযুক্ত হন। ১৯৬৯ সালের গণঅভ্যুত্থানের পর পিডিএমপন্থি নেতারা দলে ফেরেন। কাউন্সিলের পর তারাও দলীয় পদে আসীন হন। ১৯৭০ সালের ৩০ আগস্ট যশোর টাউন হল ময়দানে জেলা আওয়ামী লীগের সহ-সভাপতি মোশাররফ হোসেনের সভাপতিত্বে ‘জুলুম প্রতিরোধ দিবসের’ কর্মসূচি পালিত হয়। আহূত জনসভায় ছাত্র-শ্রমিকসহ সব রাজবন্দীর মুক্তি দাবি করা হয়। দাবি পূরণ না হলে ‘সংগ্রামের পথ’ বেছে নেওয়ার ঘোষণা দেওয়া হয়।
স্বাধীনতার এক দফা
যশোরে আওয়ামী লীগের মধ্যে চিন্তাগতভাবে ভিন্ন দুটি ধারার উপস্থিতি ছিল। একটি ধারা নিয়মতান্ত্রিক পদ্ধতিতে স্বায়ত্তশাসন আন্দোলনে আস্থাশীল। অপর ধারাটি স্বাধীনতা সংগ্রামের অনিবার্যতা অনুধাবনে অগ্রসর। ছাত্রলীগের মধ্যেও ভিন্ন দুটি ধারার উপস্থিতি স্পষ্ট ছিল।
স্বাধীন বাংলা বিপ্লবী পরিষদ: যশোরে পূর্ব পাকিস্তান ছাত্রলীগের সিরাজুল আলম খানের অনুসারী অংশটি 'বীর বাঙালি অস্ত্র ধরো, বাংলাদেশ স্বাধীন করো' স্লোগান দিতে থাকলে স্থানীয় আওয়ামী লীগ নেতারা আসন্ন নির্বাচনে ক্ষতি হতে পারে মর্মে আশঙ্কা প্রকাশ করেন এবং এমন স্লোগান দিতে নিষেধ করেন। কিন্তু ছাত্রলীগের ওই অংশটিকে সমর্থন দিয়ে যান মোশাররফ। পূর্ব পাকিস্তান ছাত্রলীগের সমাজতন্ত্রপন্থি নেতা-কর্মীদের গোপন সংগঠন 'স্বাধীন বাংলা বিপ্লবী পরিষদের' যশোর সেলের সদস্যদের শপথগ্রহণ অনুষ্ঠিত হয় মোশাররফ হোসেনের বাসভবনে। তার 'ছত্রছায়ায়' সংগঠনটির প্রচেষ্টা অব্যাহত থাকার তথ্য উল্লেখ করেছেন কাজী আরেফ আহমেদ।
স্বাধীনতাপন্থি আরো পক্ষ: আওয়ামী লীগ-ছাত্রলীগের বাইরে স্বাধীনতার প্রশ্নে একমত পক্ষগুলোর সঙ্গেও তার যোগাযোগ ছিল। 'বৃহৎ বাংলা' গঠন চেষ্টায় ১৯৬৫ সালে অভিযুক্ত হয়েছিলেন যশোর অঞ্চলের এক দল তরুণ। তাদের তিন বছরের কারাদণ্ড হয়। পরবর্তীতে তাদের সঙ্গে শেখ মুজিবুর রহমানের যোগাযোগের মাধ্যম হিসেবে অ্যাডভোকেট মোশাররফ হোসেনের ভূমিকার কথা উল্লেখ করেছেন দৈনিক সংবাদের রুকুনউদ্দৌলাহ। অন্যদিকে স্বাধীনতার প্রশ্নে একাত্তরের ফেব্রুয়ারিতে যশোর জেলা ভাসানী ন্যাপের নেতা আলমগীর সিদ্দিকীর সঙ্গে তার পৃথক বৈঠকের কথা উল্লেখ করেছেন হোসেনউদ্দীন হোসেন।
সামরিক আদালতে আইনি লড়াই
১৯৭০ সালের সেপ্টেম্বরে পিডিএম জোটের সাবেক চেয়ারম্যান ও তৎকালীন সংসদের বিরোধী দলীয় নেতা নূরুল আমিন যশোরে জনসভা করেন। তিনি বলেন, ‘আলাদা হয়ে যাওয়া কোনও সমাধান নয়’। পাকিস্তানের অখণ্ডতার প্রতি আস্থা জ্ঞাপন করে তিনি যুবসমাজকে ‘সস্তা স্লোগান’ ও অনুভূতিতে ভেসে না যাওয়ার আহ্বান জানান। পরবর্তীতে ‘জয় বাংলা’ স্লোগান দিয়ে নূরুল আমিনের সভায় বাধাদান ও হামলার অভিযোগে আওয়ামী লীগের তিন কর্মীর বিরুদ্ধে মামলা হয়। যশোরের সামরিক আদালতে বিচারাধীন মহিউদ্দিন আহমদ, লুৎফর রহমান ও ইসরাইল হোসেনের পক্ষে মামলা পরিচালনা করেন মোশাররফ হোসেন, মসিয়ূর রহমান ও আফসার আহমদ সিদ্দিকী।
সত্তরের নির্বাচন
সত্তরের নির্বাচনের আগেই জাতীয় রাজনীতিতে এই মর্মে আশঙ্কা প্রকাশ করা হয়েছিল যে আওয়ামী লীগ জিতে গেলে পূর্ব পাকিস্তান বিচ্ছিন্ন হয়ে যাবে। কেউ কেউ আশঙ্কা প্রকাশ করেছিলেন, নির্বাচনের জয়কে স্বাধীনতার ম্যান্ডেট হিসেবে দেখা হতে পারে। ঘোষিত প্রাদেশিক পরিষদ নির্বাচনে অ্যাডভোকেট মোশাররফ হোসেন পিই-৮৬ (যশোর-৯) আসনে প্রার্থী হন।
মোশাররফসহ আওয়ামী লীগ মনোনীত প্রার্থীদের সমর্থনে যশোর টাউন হল ময়দানে সভা আয়োজন করে জেলা ছাত্রলীগ। সভায় যোগ দেন ডাকসুর সহ-সভাপতি আসম আব্দুর রব ও পূর্ব পাকিস্তান ছাত্রলীগের কেন্দ্রীয় সাধারণ সম্পাদক শাজাহান সিরাজ। ১৯৭০ সালের ১১ নভেম্বর আয়োজিত সভাটি শেষে মিছিল বের হয়। মিছিল শেষে এক পথসভায় ভাষণ দেন পূর্ব পাকিস্তান ছাত্রলীগের কেন্দ্রীয় সভাপতি নুরে আলম সিদ্দিকী।
জাতীয়-প্রাদেশিক উভয় পরিষদে নিরঙ্কুশ সংখ্যাগরিষ্ঠতা পায় আওয়ামী লীগ। যশোর সদর আসনের নির্বাচনে বিজয়ী হন মোশাররফ হোসেন। তার নিকটতম প্রতিদ্বন্দ্বী ছিলেন জামায়েতে ইসলামীর মোহাম্মদ হোসেন। প্রতিদ্বন্দ্বী প্রার্থীদের মধ্যে বেশ কয়েকজন মুক্তিযুদ্ধ চলাকালে যশোরে শান্তি কমিটির সদস্য হন।
অসহযোগ আন্দোলন
১৯৭১ সালের পয়লা মার্চ প্রেসিডেন্ট ইয়াহিয়া খান জাতীয় পরিষদের পূর্বঘোষিত অধিবেশন অনির্ধারিতকালের জন্য স্থগিত ঘোষণা করলে শুরু হয় অসহযোগ আন্দোলন। মোশাররফ হোসেনসহ শীর্ষ নেতারা যশোরে গঠন করেন ‘সর্বদলীয় সংগ্রাম পরিষদ’।
চারুবালার মৃত্যু: ৩রা মার্চ পরিষদের উদ্যোগে আয়োজিত হয় বিক্ষোভ মিছিল। পাকিস্তানি ক্ষমতাচক্রের বিরুদ্ধে মুহুর্মুহ স্লোগান ওঠে মিছিল থেকে। এক পর্যায়ে টেলিফোন এক্সচেঞ্জে অবস্থানরত সেনা সদস্যরা গুলি চালায়। এতে শহিদ হন চারুবালা কর নামের এক নারী। আহত হন মিছিলকারীদের অন্তত ১২ জন। ছত্রভঙ্গ মিছিলের নেতা-কর্মীরা ঘটনাস্থলের কাছে অবস্থিত মোশাররফ হোসেনের বাসভবনে আশ্রয় নিলে সেখানেও চলে গুলি। পরে চারুবালার মরদেহের সৎকারের উদ্যোগ নেন আন্দোলনকারীরা। কিন্তু মরদেহ নিয়ে যেতে বাধা দেয় পাকিস্তানি বাহিনী। এসময় মোশাররফ হোসেন ও মসিয়ূর রহমান সেনা অফিসারদের মুখোমুখি দাঁড়ান। তাদের প্রতিরোধের মুখে মর্গ থেকে চারুবালার মৃতদেহ সংগ্রহ করা সম্ভব হয়। শহিদ চারুবালা করের শববাহী মিছিলে অংশ নেন ধর্ম-বর্ণ নির্বিশেষে সর্বস্তরের মানুষ।
অব্যাহত সংগ্রাম: যশোরে চলতে থাকে অসহযোগ আন্দোলন। মার্চের প্রথম সপ্তাহেই আবার সরব হয় যশোরের রাজপথ। মোশাররফ হোসেন ও মসিয়ূর রহমানের নেতৃত্বে ছাত্র-যুবনেতারা অংশ নেন প্রতিবাদ কর্মসূচিতে। ১২ মার্চ যশোর আওয়ামী লীগের মহিলা বিষয়ক সম্পাদিকা আশরাফুন্নেসা বেগমের নেতৃত্বে লাঠি হাতে প্রতিবাদী নারীদের একটি মিছিল বের হয়। এতে অংশ নেন রওশন জাহান সাথীসহ মোশাররফ হোসেনের মেয়েরা। ২২ মার্চ আয়োজন করা হয় স্বেচ্ছাসেবক বাহিনীর র‍্যালি। ঈদগাহ ময়দানের এই কর্মসূচিতে ঘোষণা করা হয় প্রতিরোধের প্রত্যয়। ২৩ মার্চ ‘পাকিস্তান দিবসের’ বদলে পালিত হয় ‘প্রতিরোধ দিবস’। যশোর জুড়ে উত্তোলিত হয় বাংলাদেশের পতাকা।
সেনাবাহিনীর বিরুদ্ধে বিবৃতি এবং সেনানিবাস অবরোধ
গণআন্দোলনের প্রেক্ষিতে ১৭ মার্চ গোয়ালপাড়া কেন্দ্রের কর্মীদের ভয় দেখিয়ে যশোরে বিদ্যুৎ সরবরাহ বন্ধ করে দেয় পাকিস্তান আর্মি। এর প্রতিবাদে মোশাররফ হোসেন এমপিএ, মসিয়ূর রহমান এমএনএ ও রওশন আলী এমএনএ পাকিস্তান সেনাবাহিনীর বিরুদ্ধে এক যৌথ বিবৃতি দেন ১৮ মার্চ। সংগ্রাম পরিষদের উদ্যোগে ২০ মার্চ থেকে যশোর সেনানিবাসে খাদ্য-পানি-বিদ্যুৎ সরবরাহ বন্ধ করে দেওয়া হয়। এক পর্যায়ে পাকিস্তান আর্মির কর্নেল তোফায়েল সংগ্রাম পরিষদের সঙ্গে আলোচনার প্রস্তাব দেন। পরিষদের নেতারা প্রাথমিকভাবে সম্মত হন। সেনানিবাসে থাকা বাঙালি সৈনিকদের কথা উল্লেখ করে মোশাররফ হোসেনও সম্মতি দেন। আলোচনা অনুষ্ঠানের জন্য সময় নির্ধারিত হয় ২৫ মার্চ সকালবেলা।
২৫শে মার্চ ও পরবর্তী সময়
২৫ মার্চ সকালের আলোচনায় কোনও ফলাফল না আসায় রাতে ডিনারের প্রস্তাব দেওয়া হয়। কিন্তু ঢাকা থেকে টেলিফোনে ‘স্বাধীন বাংলা বিপ্লবী পরিষদের’ অন্যতম নেতা আব্দুর রাজ্জাক মোশাররফ হোসেনকে সম্ভাব্য ক্র্যাকডাউনের তথ্য দিয়ে সতর্ক করেন। অন্যদিকে যশোর ইপিআরের সূত্রগুলোও মোশাররফকে সম্ভাব্য হামলার আশঙ্কার কথা জানায়।
ইপিআরের অস্ত্র: পাকিস্তান সেনাবাহিনীর হামলার পূর্ব মুহূর্তে যশোর শহর ইপিআর ক্যাম্পের অস্ত্র মুক্তিযোদ্ধাদের জন্য সরিয়ে নেওয়া হয়। মোশাররফ হোসেনের পরামর্শে এই দুঃসাহসী কাজ বাস্তবায়ন করেন মহব্বত আলী। এরপর প্রতিরোধ যুদ্ধের জন্য সংগঠিত হতে বেরিয়ে পড়েন মোশাররফ হোসেনসহ অন্যান্যরা। কিন্তু এমএনএ মসিয়ূর রহমানকে বাসা থেকে আটক করে পাকিস্তান সেনাবাহিনী। পরে তাকে হত্যা করা হয়।
জীবিত বা মৃত: মোশাররফ হোসেন এমপিএসহ স্বাধীনতাপন্থি ছাত্রনেতাদের আটকের জন্য চলতে থাকে অভিযান। এক পর্যায়ে তাকে জীবিত বা মৃত ধরিয়ে দেওয়ার জন্য ঘোষণা করা হয় পুরস্কার। কোলকাতা থেকে প্রকাশিত যুগান্তরের প্রতিবেদনে লেখা হয়, পাকিস্তান সেনাবাহিনী মোশাররফ হোসেন ও ছাত্রনেতাদের ‘হন্যে কুকুরের মতো খুঁজে বেড়াচ্ছে’। মোশাররফের সন্ধান না পেয়ে আটক করা হয় তার স্ত্রী ও বড় মেয়ে রওশন জাহান সাথীকে। সংশ্লিষ্টদের দাবি, পাকিস্তান সেনাবাহিনীর কাছে তাদের অবস্থানের তথ্য সরবরাহ করেছিল স্থানীয় পিস কমিটির সেক্রেটারি। জিজ্ঞাসাবাদের জন্য প্রথমে তাদের যশোর সেনানিবাসে নিয়ে যাওয়া হয়। পরে একটি বাড়িতে গৃহবন্দী অবস্থায় রাখা হয়। এরপর তিন দিনের জন্য যশোরে পাকিস্তানি নিয়ন্ত্রণ শিথিল হয়ে পড়লে তারা সেখান থেকে সরে যেতে সক্ষম হন। অন্যদিকে মোশাররফ হোসেনের বাসভবনটি দখলে নিয়ে সেখানে নির্যাতন কেন্দ্র বসায় পাকিস্তান সেনাবাহিনী।
মুক্তিযুদ্ধ
মোশাররফ হোসেন সীমান্ত অতিক্রম করে প্রথমে বনগাঁতে যান, সেখান থেকে কোলকাতা। কোলকাতা থেকে তাকে দিল্লিতে নিয়ে যাওয়া হয় মার্চের শেষে বা এপ্রিলের একেবারে শুরুতে। সেখানে অস্ত্র-গোলাবারুদ, শরণার্থী ব্যবস্থাপনা ও রাজনৈতিক পরিস্থিতি প্রসঙ্গে ভারতের প্রধানমন্ত্রী ইন্দিরা গান্ধীর সঙ্গে তার আলোচনা হয়। আলী হোসেন মনির ভাষ্যে, ‘তখন পর্যন্ত বাংলাদেশ থেকে অন্য কোনও সংসদ সদস্য বা নেতৃবৃন্দ সেখানে পৌঁছাননি’। দিল্লিতে একদিন থেকে বনগাঁয় ফিরে যান মোশাররফ। বর্ধমান বিশ্ববিদ্যালয়ের ফ্যাকাল্টি ইতিহাসবিদ হোসেনুর রহমানের বর্ণনা থেকে জানা যায়, ত্রাণ পরিবাহনের কাজে গাড়ি জোগাড়ের চেষ্টাকালে সেখানে মোশাররফকে সহায়তা করেন জয়প্রকাশ নারায়ণ। তিনি ইন্দিরা গান্ধী ও পশ্চিমবঙ্গের মুখ্যমন্ত্রীর সঙ্গে ফোনে কথা বলে গাড়ির ব্যবস্থা করে দেন।
বনগাঁ ক্যাম্প: মোশাররফ হোসেনের ব্যবস্থাপনায় বনগাঁতে শরণার্থী শিবির স্থাপিত হয়। প্রবাসী বাংলাদেশ সরকারের পক্ষ থেকে তিনি বনগাঁ শিবিরের প্রধান নিযুক্ত হন। শিবিরে ফুড টোকেনের মাধ্যমে খাবার দেওয়ার ব্যবস্থা চালু হয়। যুদ্ধের জন্য সীমান্ত পাড়ি দিতে থাকা তরুণদের প্রশিক্ষণের ব্যবস্থা করা হয় নিকটস্থ স্কুল মাঠে। সাংগঠনিক তৎপরতা নিশ্চিতে বনগাঁর মতিগঞ্জে স্থাপিত হয় যশোর আওয়ামী লীগের অস্থায়ী কার্যালয়।
প্রশাসনিক ভূমিকা: মে মাসে সামরিক কার্যক্রম পরিদর্শনের জন্য বেনাপোলে যান প্রধানমন্ত্রী তাজউদ্দীন আহমদ। সেখানে তাজউদ্দীন আহমদের সঙ্গে মোশাররফ হোসেনের উপস্থিতির তথ্য জানিয়েছেন মেজর হাফিজ উদ্দিন আহমেদ বীর বিক্রম। অন্যদিকে বেসামরিক প্রশাসন পুনর্গঠনের জন্য দেশের অভ্যন্তরে মোশাররফ হোসেনের প্রবেশের তথ্য উল্লেখ করা হয়েছে এমপিএ অফিস সেক্রেটারি মাহমুদুল্লাহ কবির স্বাক্ষরিত নভেম্বর মাসের এক চিঠিতে।
পাকিস্তানি সামরিক আদালতের সমন: মুক্তিযুদ্ধ চলাকালে পাকিস্তান সামরিক কর্তৃপক্ষ স্বাধীনতাপন্থী নির্বাচিত সদস্যদের বিরুদ্ধে সমন জারি করে এবং তাদের উপ সামরিক আইন প্রশাসকের কার্যালয়ে হাজির হওয়ার নির্দেশ দেয়। অভিযুক্তদের একজন যশোরের অ্যাডভোকেট মোশাররফ হোসেন এমপিএ। আনীত অভিযোগের মধ্যে ছিল পাকিস্তান রাষ্ট্রের বিরোধিতা, অস্ত্র সংগ্রহ, অস্ত্র বিতরণ এবং অস্ত্রের প্রশিক্ষণ প্রদান।
এম-৭০ (মিশিগান হাইওয়ে)
এম-৭০ ছিল যুক্তরাষ্ট্রের মিশিগান রাজ্যের একটি ট্রাঙ্কলাইন রাজ্য মহাসড়ক। রাস্তাটি ছিল ২২.১ মাইল লম্বা। ১৯২০-এর ধশকে এটির একদিকে ছিল আরনাক কাউন্টির স্টারলিং এবং অন্যপ্রান্তে ছিল ওগিম্যাও কাউন্টির প্রিসকট। রাস্তাটি পরবর্তীতে এম ৭৬ কেও যুক্ত করেছিল। এম ৭৬ রাস্তাটির শেষভাগ ছিল নেস্টার কর্ণারের এম-৫৫ এ। ১৯৬০ সালের দিকে যখন রাস্তাটির নামকরণ রহিত করা হয়, তখন পর্যন্ত এটি আধা পাঁকা সড়ক ছিল।
রাস্তার বিবরণ
রাস্তাটির প্রধান অংশ যা কিনা এম-৭০ দ্বারা ব্যবহৃত হতো এটির আরম্ভ হয়েছিল স্টারলিং এর উত্তর পশ্চিমের এম-৭৬ থেকে। তারপর রাস্তাটি উত্তর দিকে অগ্রসর হয় এবংওগিম্যাও স্টেট ফরেস্টএর নিকটে রাইফেল রিভার অতিক্রম করে। রাস্তাটি মেলিটাতে পৌছে পূর্বদিকে মোড় নেয়। সেখান থেকে এম-৭০ পূর্বদিকে চলতে থাকে মেইন স্টিটের সাথে সাথে এছাড়াও আরো পরে এটি ম্যাপল রিড রোডের উত্তরে রিড রোড অতিক্রম করে। রাস্তাটি ম্যাপল রিড রোড থেকে রিড রোড হয়ে উত্তরে ব্রিগস রোডে পৌছায়। ওগিম্যাও-আরনাক কাউন্টি লাইন অতিক্রম করে রাস্তাটি সাগা লেক রোড নাম ধারণ করে প্রিসকট গ্রামে প্রবেশ করে। সেখান থেকে রাস্তাটি প্রিসকটের শহরতলী হয়ে গ্রিনউড রোডে প্রবেশ করে। রাস্তাটি শেষ হয় নেষ্টার কর্ণার থেকে এক মাইল পশ্চিমে এম-৫৫ এ।
ইতিহাস
১৯১৯ সালের ১লা জুলাই এর ম্যাপে প্রথম এম -৭০ এর অস্তিত্ব প্রকাশ পায়। যদিও রাস্তাটি ট্রাংক লাইন মহাসড়ক ছিল কিনা এই ব্যাপারে সন্দেহ থেকেই যায়। রাস্তাটি স্টারলিং এর এম-৭৬ থেকে প্রিসকটের এম-৫৫ পর্যন্ত বিস্তৃতি ছিল। ১৯২৯ সালে যদিও এম-৫৫ কে সিল ক্রিক থেকে ইউএস ২৩ এর দিকে ঘুরিয়ে দেয়া হয়েছিল। হোয়াইটমোর থেকে প্রিসকট অংশটি পরে এম-৭০ এর সাথে যুক্ত করা হয়েছিল।  যদিও ১৯৬০ সালের ১ লা জুলাই এর নামকরণ রদ করা হয়। তখন পর্যন্ত রাস্তাটি আধাপাঁকা ছিল।
ইক্ষ্বাকু বংশ
থাম্ব|ইক্ষ্বাকুবংশীয় রাজাদের কাহিনী [ [[মহাবলীপুরম থেকে প্রাপ্ত] ]]
বৈবস্বত মনুর পুত্র ইক্ষ্বাকুর বংশকে ইক্ষাকু'র নামে ইক্ষ্বাকুবংশ বলা হয়। বৈবস্বাত মনুর পিতা বিবস্বান সূর্যের নামে একে সূর্যবংশ-ও বলা হয়। ব্রহ্মার পুত্র মরীচি। মরীচি-র পুত্র কশ্যপ। কশ্যপের পুত্র বিবস্বান সূর্য, বিবস্বানের পুত্র শ্রাদ্ধদেব বৈবস্বাত মনু। বৈবস্বাত সপ্তম মনু। এই মন্বন্তরে সাতজন সপ্তর্ষি। যথাঃ- অত্রি, বশিষ্ঠ, কশ্যপ, গৌতম, ভরদ্বাজ, বিশ্বমিত্র ও জমদগ্নি।
বৈবস্বত মনু সুদীর্ঘকাল পুত্রহীন ছিলেন। অবশেষে অপত্যলাভের জন্য যুগল দেবতা মিত্র-বরুণের উদ্দেশ্যে বিশাল যজ্ঞ করেন,এই যজ্ঞের পুরোহিত ছিলেন মহর্ষি বশিষ্ঠ।অতঃপর ভগবান শ্রীহরির আশির্বাদে এবং অবশ্যই যজ্ঞের ফলে বৈবস্বাত মনুর দশজন বিখ্যাত পুত্রের জন্ম হয়।তার মধ্যে জ্যেষ্ঠ হলেন ইক্ষ্বাকু। বৈবস্বত মনুর পুত্র ইক্ষ্বাকু্ই সর্বপ্রথম অযোধ্যায় রাজধানী স্থাপন করেন। রামায়ণের কিষ্কিন্ধ্যাকাণ্ডে ইক্ষ্বাকুকে সম্পূর্ণ পৃথিবীর একচ্ছত্র অধিপতি বলা হয়েছে।
রাম-পূর্ব রাজাদের বিবরণ
থাম্ব|ভগীরথের গঙ্গা আনয়ন রামায়ণ ও অন্যান্য পুরাণে ইক্ষ্বাকু পুত্র বিকুক্ষি থেকে শ্রীরামচন্দ্র পর্যন্ত রাজাদের নাম আছে। কিন্তু রামায়ণের সঙ্গে অন্যান্য পুরাণের বিবরণের অনেক তফাত। এবং শুধুমাত্র রামায়ণেই 'কুক্ষি' ও 'বিকুক্ষি' কে আলাদা ব্যক্তি হিসেবে বিবৃত হয়েছে।
রাম-পরবর্তী রাজাদের বিবরণ
বিষ্ণু, ভাগবত, মৎস্য এবং অন্যান্য পুরাণে রাম পরবর্তী রাজাদের নাম পাওয়া যায়। রামের পুত্র কুশের বংশধারায় পরবর্তীকালে বৃহদ্বলের জন্ম হয়, যিনি মহাভারতে কুরুক্ষেত্র যুদ্ধে কৌরবপক্ষে যোগদান করেন, এবং অভিমন্যুর হাতে মৃত্যুবরণ করেন।  কিন্তু মৎস্যপুরাণে বৃহদ্বলের জায়গায় 'শ্রুতায়ু' র নামটি  পাওয়া যায়। যদিও সেখানে বলা হয়েছে যে,  শ্রুতায়ু ভারতযুদ্ধে মৃত্যুবরণ করেছিলেন।
ভবিষ্যৎ কালের রাজাদের বিবরণ
পুরাণগুলোতে বৃহদ্বল এর পর থেকে ইক্ষ্বাকুবংশীয় শেষ রাজা পর্যন্ত সবার নাম আছে। এই তালিকায় ভগবান বুদ্ধের-যে বংশের নাম 'শাক্য'-সেই শাক্য'র নাম ও আছে। বিষ্ণু পুরাণ ও ভাগবত পুরাণে শুদ্ধোধনের পুত্রের নাম আছে যথাক্রমে 'রাহুল' ও 'লাঙল'। শুধুমাত্র মৎস্যপুরাণে আছে 'সিদ্ধার্থ' নাম। ইক্ষ্বাকুণাময়ং বংশঃ সুমিত্রান্তো ভবিষ্যতি ।
যতস্তং প্রাপ্য রাজানং স সংস্থা প্রাপ্যতে কলৌ।।
-এই প্রসিদ্ধ ইক্ষ্বাকুবংশ সুমিত্ৰ পৰ্যন্তই ; কারণ, ইক্ষাকুবংশ সুমিত্ৰনামক রাজাকে পাইয়া কলিযুগে সমাপ্তি লাভ করিবে। [ বিষ্ণুপুরাণ ]
হিউস্টন বন্দর
হিউস্টন বন্দর মার্কিন যুক্তরাষ্ট্রের চতুর্থ বৃহত্তম শহর হিউস্টন,-এর একটি বন্দর।বন্দরটি মেক্সিকো উপসাগর থেকে কয়েক ঘণ্টা দূরত্বে অবস্থিত একটি বহুমুখী পাবলিক এবং ব্যক্তিগত সুবিধার ২৫-মাইল দীর্ঘ মূল ভূখন্ডের অভান্তরে চ্যানেল বা জলপথে অবস্থিত।মার্কিন যুক্তরাষ্ট্রে পন্য পরিবহনের হিসাবে দ্বিতীয় এবং বিশ্বের ১৩ তম-সর্বাধিক ব্যস্ত বন্দর ।ব্যস্ততার কারণে বিদেশী পন্য পরিবহন অনুসারে এটি দ্বিতীয় বৃহত্তম ব্যস্ততম সংস্থা।যদিও মূলত হিউস্টন শহরের সীমাগুলির মধ্যে পোর্টের টার্মিনাল প্রধানত ছিল, তবে পোর্টটি এমন একটি মাত্রায় সম্প্রসারিত হয়েছে যে আজকের পার্শ্ববর্তী এলাকায় একাধিক সম্প্রদায়ের সুবিধা রয়েছে।বিশেষ করে পোর্টের ব্যস্ততম টার্মিনাল, বার্বার ক্যাট টার্মিনাল, মর্গান পয়েন্টে অবস্থিত। হিউস্টন পোর্ট হিউস্টন সিপ চ্যানেলের  প্রধান টার্মিনালগুলি পরিচালনা করে এবং বাফেলো বাইউ ও গালভেসন বে  এর পাশে ১৫০ টিরও বেশি বেসরকারী কোম্পানীগুলি পোর্ট কর্তৃপক্ষ সহ একটি সমবায় সংস্থা। অনেক পেট্রোলিয়াম কর্পোরেশন চ্যানেল বরাবর রিফাইনারী তৈরি করেছে যেখানে তারা মেক্সিকো উপসাগরীয় উপসাগরীয় উপকূলীয় অঞ্চলে প্রধান ঝড়ের আঘাতে আংশিকভাবে সুরক্ষিত থাকে। হিউস্টন বন্দরের সঙ্গে যুক্ত পেট্রোকেমিক্যাল কমপ্লেক্স   বিশ্বের বৃহত্তম পেট্রোকেমিক্যাল কমপ্লেক্স   গুলির মধ্যে অন্যতম।
ইতিহাস
হিউস্টন শহরের মূল বন্দর হিউস্টনের মধ্যে বফেলো বায়ো এবং হোয়াইট ওক বায়োর মিলন স্থলে অবস্থিত ছিল, হিউস্টন-ডাউনটাউন বিশ্ববিদ্যালয় দ্বারা এই এলাকায় "অ্যালেন এর ল্যান্ডিং" বলা হয় এবং এখন এখানে একটি উদ্যান রয়েছে। এটি হিউস্টন শহরের জন্মস্থান বা উৎপত্তি স্থল।
শিল্পকলার শাখাসমূহ
এই নিবন্ধে প্রধান কিছু শিল্পকলার শাখা আলোচনা করা হয়েছে। শিল্পকলা বলতে বিশ্বের বিভিন্ন সমাজ ও সংস্কৃতিতে বিদ্যমান বহুবিধ কিছু মানব কর্মকাণ্ডকে বোঝায়, যেগুলিতে দেখা, শোনা বা পড়ার যোগ্য কিংবা পরিবেশন করার মতো এমন বিশেষ কোনও কিছু (বস্তু, পরিবেশ বা অভিজ্ঞতা) সৃষ্টি করা হয়, যার মাধ্যমে সৃষ্টিকারীর কল্পনাশক্তি বা কারিগরি দক্ষতার বহিঃপ্রকাশ ঘটে এবং দর্শক, শ্রোতা বা পাঠক বিভিন্ন ইন্দ্রিয়ের মাধ্যমে ও বুদ্ধি দিয়ে মানসিকভাবে যার সৌন্দর্য ও আবেগ উদ্রেককারী ক্ষমতার তারিফ করে। শিল্পকলায় সৃষ্ট বস্তুকে শিল্পকর্ম বলে এবং যে ব্যক্তি শিল্পকলার চর্চা করে শিল্পকর্ম সৃষ্টি করেন, তাকে শিল্পী বলে। কোনও মানব কর্মকাণ্ড ও তার সৃষ্টিকে শিল্প বলে গ্রহণ করা হবে কি না, তা প্রায়শই স্থান, কাল, সভ্যতা, সংস্কৃতি, সম্প্রদায় এমনকি ব্যক্তিগত সৌন্দর্যবোধ ও আবেগ-অনুভূতির উপরে নির্ভর করে। আবার স্থান, কাল, সংস্কৃতির সীমানা ছাড়িয়ে সিংহভাগ মানুষের সৌন্দর্যবোধ ও আবেগকে নাড়া দেয়, এমন শিল্পকর্মও রয়েছে। তবে বিংশ শতাব্দীতে এসে আবেগ ও সৌন্দর্যের চিরায়ত সংজ্ঞার বাইরে গিয়ে সমসাময়িক শিল্পীসমাজ, শিল্পের সমালোচক ও বোদ্ধাসমাজ এবং শিল্পকর্ম ক্রয়-বিক্রয়ের সাথে জড়িত ব্যক্তিদের দ্বারা সমাদৃত যেকোনও কিছুকেই শিল্পের মর্যাদা দেওয়া হতে পারে, যা সাধারণ জনগণের কাছে দুর্বোধ্য মনে হতে পারে। শিল্পকলামূলক কর্মকাণ্ডের পরিধি সতত পরিবর্তনশীল। নতুন প্রযুক্তি, নতুন উপাদান, নতুন পরিবেশ-পরিস্থিতি, ইত্যাদি নতুন নতুন শিল্পকলার জন্ম দিচ্ছে।
শিল্পকলার প্রধান শাখাগুলি হল দৃশ্যকলা (যার প্রশাখাগুলির মধ্যে স্থাপত্য, মৃৎশিল্প, রেখাঙ্কন, চিত্রাঙ্কন, চলচ্চিত্র নির্মাণ, আলোকচিত্রকলা ও ভাস্কর্য অন্তর্ভুক্ত), শোভাবর্ধক কলা, ব্যবহারিক কলা, সাহিত্যকলা (যার প্রশাখাগুলির মধ্যে কল্পকাহিনী, নাটক, কবিতা ও গদ্য অন্তর্ভুক্ত) ও পরিবেশন কলা (যার প্রশাখাগুলির মধ্যে নৃত্য, সঙ্গীত, মঞ্চনাটক অন্তর্ভুক্ত)। এছাড়া রন্ধনকলাকেও শিল্পকলার একটি শাখা হিসেবে গণ্য করা যায় (যার মধ্যে রন্ধন, চকোলেট প্রস্তুতি, দ্রাক্ষাসুরা প্রস্তুতি, ইত্যাদি অন্তর্ভুক্ত)। শিল্পকলার কিছু শাখা-প্রশাখায় দৃশ্যমান উপাদানের সাথে পরিবেশন (যেমন চলচ্চিত্রগ্রহণ) কিংবা অঙ্কনের সাথে লিখিত বিষয়বস্তুর (যেমন কমিক্স) সমন্বয় ঘটানো হয়। প্রাগৈতিহাসিক গুহাচিত্র থেকে আধুনিক যুগের চলচ্চিত্র পর্যন্ত সকল ক্ষেত্রেই শিল্পকলা মানুষের সাথে তার পরিবেশের সম্পর্ককে গল্প বলার ছলে প্রকাশ করার একটি মাধ্যম হিসেবে কাজ করেছে।
চিত্রাঙ্কন (রংচিত্র অঙ্কন)
কোনও ধারণা বা অনুভূতি নান্দনিকভাবে প্রকাশের জন্য কোনও সমতল পৃষ্ঠতলে তুলি, আঙুল বা অন্য কোনও সরঞ্জামের সাহায্যে এক বা একাধিক রঙ পাতলা স্তরের মতো প্রয়োগ করে বা লেপন করে শুকিয়ে চিত্র অঙ্কন করাকে রংচিত্র অঙ্কন বা সংক্ষেপে চিত্রাঙ্কন (Painting) বলে। রংচিত্র অঙ্কন এক ধরনের দ্বিমাত্রিক দৃশ্যকলা, অর্থাৎ এটির উল্লম্ব দৈর্ঘ্য ও অনুভূমিক প্রস্থ, শুধুমাত্র এই দুইটি মাত্রা রয়েছে এবং এটিকে চোখ তথা দর্শনেন্দ্রিয়ের মাধ্যমে উপভোগ করতে হয়। রংচিত্র অঙ্কনে আকৃতি, রেখা, রঙ, রঙের আভা বা মাত্রা, বুনট, ইত্যাদি উপাদানগুলিকে বিভিন্ন পদ্ধতিতে ব্যবহার করে, এগুলিকে নির্দিষ্ট সজ্জায় বিন্যস্ত করে, এগুলির সমন্বয় সাধন করে ও এগুলিকে গ্রন্থনা করে (গেঁথে) কোনও দ্বিমাত্রিক সমতল পৃষ্ঠে আয়তন, শূন্যস্থান, চলন ও আলোর অনুভূতি ফুটিয়ে তোলা হয় এবং এভাবে কোনও বাস্তব বা পরাবাস্তব ঘটনা উপস্থাপন, কোনও কাহিনীর বিষয়বস্তুর ব্যাখা প্রদান, কিংবা সম্পূর্ণ বিমূর্ত দৃশ্যমান সম্পর্ক সৃষ্টির মত শৈল্পিক অভিব্যক্তিমূলক কাজ সম্পাদন করা হয়।
রংচিত্র অঙ্কন দ্বিমাত্রিক শৈল্পিক অভিব্যক্তির প্রাচীনতম রূপগুলির একটি। মানুষের ইতিহাসের সবচেয়ে প্রাচীন যে শিল্পকর্মগুলি পাওয়া গেছে, রংচিত্র তাদের মধ্যে অন্যতম। প্রাচীন সভ্যতাগুলিতে, যেমন মিশরের সভ্যতাতে রেখা দিয়ে বিভিন্ন আকৃতি এঁকে তার মধ্যে রঙ লেপন করে দেওয়া হত। গ্রিক সভ্যতার খুব কমসংখ্যক রংচিত্র এখনও টিকে আছে। রোমানরা গ্রিক শিল্প দ্বারা প্রভাবিত হয়েছিল, যার প্রমাণ মেলে পোম্পেই এবং হার্কুলেনিয়ামের সূক্ষ্ম প্রাচীরচিত্রগুলিতে।
রংচিত্র অঙ্কন শৈল্পিক অভিব্যক্তির সবচেয়ে বৈচিত্র্যময় রূপগুলিরও একটি। রংচিত্র অঙ্কনের বহু বিচিত্র শৈলী আছে, যা একেকজন চিত্রকরের নিজস্ব উদ্ভাবন। দর্শন ইন্দ্রিয়কে প্রভাবিতকারী বিভিন্ন ধর্ম, শৈল্পিক অভিব্যক্তি প্রকাশের সম্ভাবনা ও সীমাবদ্ধতা, ইত্যাদি ব্যাপারে রঙের মাধ্যম, অবলম্বন ও অঙ্কনের কৌশল গুরুত্বপূর্ণ ভূমিকা রাখে। একজন চিত্রকর রঙের মাধ্যম ও অবলম্বন (support) বিশেষভাবে নির্বাচন করে ও তাঁর নিজস্ব চিত্রাঙ্কন কৌশল প্রয়োগ করে অদ্বিতীয় একটি দৃশ্যমান চিত্রকে বাস্তবে রূপদান করেন। রংচিত্র অঙ্কনে যে সমতল পৃষ্ঠতলের উপরে রঙ লেপন করা হয়, তাকে ভূমি (Base) বলে। ভূমি যে বস্তুর পৃষ্ঠতল, সেই বস্তুকে অবলম্বন (Support) বলে। অতীতে নিশ্চল অবলম্বন যেমন প্রাচীর বা দেওয়ালের পৃষ্ঠে রংচিত্র অঙ্কন করা হত (প্রাচীরচিত্র বা ম্যুরাল Mural)। বর্তমানে রংচিত্র অঙ্কনে সাধারণত বহনযোগ্য অবলম্বন ব্যবহার করা হয়, যাকে সাধারণভাবে চিত্রকরের পাটা বা ইজেল (Easel) বলা হয়। বহনযোগ্য অবলম্বনকে আবার দুইটি শ্রেণীতে ভাগ করা যায় - প্রসারিত ও অপ্রসারিত। প্রসারিত অবলম্বন বলতে চিত্রকরের পাটার কাঠামোর উপরে টানটান করে বসানো বিশেষ মোটা কাপড় বা পট (ক্যানভাস) বোঝায়। অন্যদিকে অপ্রসারিত অবলম্বন হিসেবে কাঠের বা গুঁড়াকাঠের পাতলা তক্তা (প্যানেল), পলেস্তারা, কাগজ এমনকি কদাচিৎ ধাতুর পাতও ব্যবহার করা হয়। চিত্রাঙ্কনে ব্যবহৃত রঙের মূল উপাদান হল রঞ্জক পদার্থ (সাধারণত প্রাকৃতিক খনিজ পদার্থ থেকে প্রাপ্ত)। রঞ্জক পদার্থকে অন্য একটি মাতৃপদার্থে নিলম্বিত বা আবদ্ধ করে রঙ তৈরী করা হয়, যার সুবাদে রঞ্জক পদার্থটি চিত্রের পৃষ্ঠতলে বা ভূমিতে আটকে থাকে; এই মাতৃপদার্থকে রঙের মাধ্যম (Painting medium বা সংক্ষেপে Medium) বলে। সবচেয়ে বেশি প্রচলিত রঙের মাধ্যম হল তেল, পানি, টেমপেরা (ডিমের কুসুম বা এ জাতীয় আঠালো প্রলেপসদৃশ পদার্থ), গুয়াশ (পানিতে দ্রবণীয় আঠা জাতীয় পদার্থবিশেষ), সদ্যোরঙ্গ (ফ্রেসকো), মিনা (এনামেল) ও অ্যাক্রিলিক (কৃত্রিম আঠালো প্রলেপ জাতীয় পদার্থ)। রঙের মাধ্যমভেদে রঞ্জক পদার্থের বিভিন্ন ধর্ম যেমন স্বচ্ছতা বা ঔজ্জ্বল্য কমবেশি হয়ে থাকে।
রেখাঙ্কন
রেখাঙ্কন বলতে শৈল্পিক অভিব্যক্তি প্রকাশের লক্ষ্যে কোনও পৃষ্ঠের উপরে, সাধারণত কোনও সমতল পৃষ্ঠের উপরে (যেমন কাগজ) রেখা জাতীয় দাগ কাটার মাধ্যমে কোনও কিছুর আকৃতি ফুটিয়ে তোলাকে বোঝায়। সাধারণত পেনসিল (গ্রাফাইট), কলম (কালি), কাঠ-কয়লা কিংবা চকখড়ি দিয়ে রেখাঙ্কন করা হয় এবং একাধিক রঙ ব্যবহার করা হয় না। রেখার পাশাপাশি বিশেষ পদ্ধতিতে ঘষে ঘষে আলোছায়ার আভাও ফুটিয়ে তোলা হতে পারে। রেখাঙ্কনের বিষয়বস্তু বাস্তব জীবনের দৃশ্যমান কোনও বস্তু, মনের চোখে দৃশ্যমান কাল্পনিক কোনও বস্তু, কিংবা সম্পূর্ণ যাদৃচ্ছিক বা বিমূর্ত কোনও আকৃতির বস্তু হতে পারে। রেখাঙ্কনের মাধ্যমে ধারণা, চিন্তা, আবেগ-অনুভূতি, অলীক কল্পনা, প্রতীক, ইত্যাদি সবই প্রকাশ করা যেতে পারে। রেখাঙ্কনে রূপ (form) বা আকৃতির (shape) উপরেই বেশি জোর দেওয়া হয়, উল্টোদিকে রঙচিত্র অঙ্কনে রঙ (colour) ও পিণ্ডীভবনকে (mass) প্রাধান্য দেওয়া হয়। রেখাঙ্কনে ছাপচিত্রের মতো গণ-উৎপাদনের ব্যাপারটি মাথায় রাখা হয় না। রেখাঙ্কন অন্য সমস্ত দৃশ্যকলার ধারণাগত ভিত্তি হিসেবে কাজ করে। একজন স্থপতি যখন ভবনের নকশা করেন কিংবা একজন ভাস্কর যখন পাথর বা অন্য উপকরণের উপরে দাগ কাটেন, সেগুলিকে এক ধরনের প্রাথমিক রেখাঙ্কন হিসেবে গণ্য করা যায়। বেশির ভাগ দেয়ালচিত্র বা রঙচিত্রের পেছনেই প্রাথমিক খসড়া রেখাঙ্কন থাকে, যাতে চিত্রকর তাঁর শৈল্পিক চিন্তাভাবনাগুলি মোটা দাগে প্রকাশ করেন। তবে এই সব ক্ষেত্রেই রেখাঙ্কনের ভূমিকা ছিল গৌণ; একবার ভবনের নকশা, ভাস্কর্য বা রঙচিত্র নির্মাণ শুরু হয়ে গেলে আদি রেখাচিত্রটি বর্জন করে দেওয়া হত। পাশ্চাত্যে ১৪শ শতকে এসে রেখাঙ্কন আলাদা স্বতন্ত্র একটি দৃশ্যকলার ধারা হিসেবে নিজেকে প্রতিষ্ঠা করতে সক্ষম হয়, যেখানে মোটা দাগের খসড়া নয়, বরং সূক্ষ্ম বিবরণ ও দ্যোতনাবিশিষ্ট পূর্ণাঙ্গ একটি শিল্পকর্ম সৃষ্টি ছিল মূল লক্ষ্য।
ভাস্কর্য
ভাস্কর্য নির্মাণ দৃশ্যকলার একটি শাখা যেখানে ঐতিহ্যগতভাবে শক্ত বা নমনীয় উপাদান-পদার্থকে নান্দনিক দৃষ্টিকোণ থেকে নির্দিষ্ট নকশা অনুযায়ী আকার, আকৃতি ও আয়তন প্রদান করে ত্রিমাত্রিক শিল্পকর্মে রূপান্তরিত করা হয়। ভাস্কর্য নির্মাণকারী শিল্পীকে ভাস্কর বলে এবং উৎপাদিত শিল্পকর্মটিকে ভাস্কর্য বলে। ঐতিহ্যগতভাবে ভাস্কর্য সাধারণত দুই ধরনের হয়। প্রথমত এটি নিরাবলম্ব ভাস্কর্য হতে পারে, অর্থাৎ কোনও অবলম্বন ছাড়া স্বাধীন ও স্বতন্ত্রভাবে দণ্ডায়মান একটি শিল্পকর্ম হতে পারে। দ্বিতীয়ত এটি উদ্গত ভাস্কর্য হতে পারে, অর্থাৎ এটি কোনও পৃষ্ঠতল থেকে বেরিয়ে আসতে পারে বা অবলম্বনরূপী কোনও পৃষ্ঠতলের উপরে বসানো হতে পারে। ভাস্কর্য এমনকি দর্শককে ঘিরে রাখা পরিপার্শ্বস্থ কোনও কিছু হতে পারে। ভাস্কর্য শিল্পে কাঁচামাল বা মাধ্যম হিসেবে বিভিন্ন ধরনের পদার্থ ব্যবহৃত হতে পারে, যেমন বিশেষ কাদামাটি, ধাতু, পাথর, কাঠ, মোম, হাতির দাঁত, অস্থি, কাপড়, কাচ, পলেস্তারা, রবার কিংবা বিচিত্র যেকোনও বস্তু। এই উপাদান পদার্থগুলিকে কেটে, কুঁদে, আকার প্রদান করে, ছাঁচে ঢেলে, আঘাত করে, চাপ দিয়ে, সুতায় গেঁথে, জোড়া লাগিয়ে, ধাতু গলিয়ে, একত্রে সন্নিবিষ্ট করে বা অন্য কোনও উপায়ে সংযুক্ত করা হয় ও আকার-আকৃতি-আয়তন দান করা হয়। একজন ভাস্কর অভিমুখ, প্রতিসাম্য, অনুপাত, মাপ, সন্ধি, ভারসাম্য, ইত্যাদি মূলনীতিগুলিকে কাজে লাগিয়ে ভাস্কর্য নির্মাণ করেন।
ভাস্কর্য থেকে চিত্রকর্মের পার্থক্য হল ভাস্কর্য অনেক বেশি বাস্তব ও জীবন্ত। চিত্রকর্মে আলো-ছায়া অঙ্কনের কৌশল ব্যবহার করে ত্রিমাত্রিক স্থানের যে দৃষ্টিভ্রম সৃষ্টি করা হয়, তা ভাস্কর্যশিল্পে সম্ভব নয়। কেননা ভাস্কর্যশিল্প সংজ্ঞা অনুযায়ী স্বাভাবিকভাবেই ত্রিমাত্রিক। ভাস্কর্য একটি দৃশ্যকলাই শুধু নয়, অর্থাৎ এটি কেবল দর্শনেন্দ্রিয় নয়, বরং স্পর্শেন্দ্রিয় তথা ত্বকের দ্বারা স্পর্শ করেও উপভোগ করা সম্ভব। একজন অন্ধ ব্যক্তিও বিশেষ ধরনের ভাস্কর্য সৃষ্টি ও উপভোগ করতে পারেন। কেউ কেউ ভাস্কর্যকে মূলত স্পর্শনীয় কলা হিসেবেই গণ্য করা উচিত বলে মত দেন, কেন না ভাস্কর্য নির্মাণের সাথে স্পর্শের সরাসরি সম্পর্ক আছে। প্রতিটি মানুষ জন্ম থেকেই ত্রিমাত্রিক বিশ্বের বাসিন্দা বিধায় ত্রিমাত্রিক বিশ্বের বিভিন্ন কাঠামো ও এগুলিতে অন্তর্নিহিত অভিব্যক্তি উপলব্ধি করতে পারে ও প্রতিক্রিয়ামূলক আবেগ অনুভব করার ক্ষমতা রাখে। ভাস্কর্য শিল্পের উদ্দেশ্য মানুষের আবেগের এই জায়গাতে নাড়া দেওয়া ও একে পরিশীলিত করা। ভাস্কর্য প্রকৃতিতে বিদ্যমান কিংবা মানবনির্মিত অসংখ্য আকৃতিকে উৎস হিসেবে ব্যবহার করতে পারে, কিংবা সম্পূর্ণ উদ্ভাবনীমূলক কিছু হতে পারে। ভাস্কর্য জ্যামিতিক আকৃতির পাশাপাশি কোমল, কঠিন, স্থির, গতিময়, টানটান, প্রবহমান, আক্রমণাত্মক, স্বচ্ছন্দ ও নিরুদ্বেগ, ইত্যাদি বিভিন্ন অভিব্যক্তি প্রকাশ করতে পারে।
২০শ শতকের আগে ভাস্কর্যকে একটি বাস্তবের প্রতিনিধিত্বমূলক শিল্প হিসেবে গণ্য করা হত, যখন মানুষের রূপ, প্রাণী, নির্জীব বস্তু ইত্যাদির প্রতিমামূলক বা মূর্তিমূলক ভাস্কর্য নির্মাণের চল ছিল। ২০শ শতক থেকে বাস্তবের প্রতিনিধি নয়, এমন সব বিমূর্ত ভাস্কর্য নির্মাণ শুরু হয়। বর্তমানে ভাস্কর্য কেবল স্থির নয়, চলমানও হতে পারে। ঐতিহ্যগতভাবে বস্তুপিণ্ড ছিল ভাস্কর্যের মূল উপাদান। কিন্তু আজ ভাস্কর্যের অভ্যন্তরীণ শূন্যস্থানকে শৈল্পিক দৃষ্টিকোণ থেকে অনেক গুরুত্বপূর্ণ হিসেবে গণ্য করা হয়। এমনকি শুধুমাত্র শূন্যস্থানের শৈল্পিক বিন্যাসকেও ভাস্কর্য হিসেবে গণ্য করা হয়। এছাড়া বর্তমানে প্রক্ষিপ্ত আলো দিয়ে গঠিত পদার্থহীন ফাঁপাচিত্র (Hologram) জাতীয় ত্রিমাত্রিক শিল্পকর্মও ভাস্কর্য হিসেবে স্বীকৃত। সমসাময়িক যুগে এসে ভাস্কর্যের সংজ্ঞা পালটে গেছে। বর্তমানে অভিব্যক্তি প্রকাশকারী ত্রিমাত্রিক যেকোনও শিল্পকর্মকে ভাস্কর্য বলা হয়।
ছাপচিত্র
ছাপচিত্র নির্মাণ বলতে এমন এক ধরনের চারুকলাকে বোঝায় সাধারণত কাগজের উপরে ও কদাচিৎ কাপড়, পার্চমেন্ট (পশুচর্মের) কাগজ, প্লাস্টিক ও অন্যান্য অবলম্বনে বিভিন্ন পুনরুৎপাদনমূলক কৌশল ব্যবহার করে চিত্র ছাপানো হয়। এখানে সাধারণত একজন ছাপচিত্রশিল্পী নিজে কিংবা শিল্পীর প্রত্যক্ষ তত্ত্বাবধানে তার সহকারীরা কাষ্ঠখণ্ড, ধাতুর পাত বা সমতল প্রস্তরপৃষ্ঠে বিভিন্ন কৌশলে কোনও রেখাচিত্র বা নকশা হাতে এঁকে প্রস্তুত করে, তারপরে সেই পৃষ্ঠতলে কালি লেপন করে, তারপর একটি কাগজের পৃষ্ঠাকে সেই কালি লেপনকৃত পৃষ্ঠতলের উপর চাপ দিয়ে কালি চিত্রটি কাগজে স্থানান্তরিত করে; এভাবে একাধিক কিন্তু সীমিত সংখ্যক হুবহু দেখতে কিছু শিল্পকর্ম মুদ্রিত বা ছাপানো হয়। এরকম সুচারুভাবে নির্মিত ছাপচিত্রগুলির একাধিক নকল থাকলেও প্রতিটিকেই মৌলিক শিল্পকর্ম হিসেবে গণ্য করা হয়।
ছাপচিত্র নির্মাণের উদ্দেশ্য হল ইতিমধ্যে বিদ্যমান কোনও চিত্র বা নকশা বহুল সংখ্যায় পুনরুৎপাদন করা। ব্যবহারিক জীবনে টাকা ছাপানোর সাথে এর অনেক মিল আছে। তবে শিল্পকলা তথা চারুকলার দৃষ্টিকোণ থেকে ছাপচিত্রশিল্পী ছাপচিত্র নির্মাণ প্রক্রিয়াতে তাঁর একান্ত নিজস্ব শৈল্পিক অভিব্যক্তি প্রকাশ করে থাকেন, যাতে বিমূর্ত কিংবা বাস্তবের প্রতিনিধিত্বমূলক কোনও কিছুর বহিঃপ্রকাশ ঘটতে পারে। ছাপচিত্রকলাতে মূল চিত্রটি কীভাবে সৃষ্টি করা হয়, এবং মূল চিত্রটি থেকে কী উপায়ে অন্য একটি কাগজে ছাপ নেওয়া হয়, তার উপর ভিত্তি করে ছাপচিত্র নির্মাণকে চারটি শ্রেণীতে ভাগ করা যায়। নতোন্নত (যেমন কাঠ কাটা, লিনোলিয়াম কাটা), অবতক্ষণ (যেমন এচিং, অ্যাকুয়াটিন্ট, ড্রাইপয়েন্ট), সমতল লিখন (যেমন প্রস্তরলিখন) ও ছিদ্রময় পর্দা (যেমন রেশমলিখন)।
নতোন্নত ছাপচিত্র (রিলিফ Relief) নির্মাণের সময়ে একটি কাঠ বা লিনোলিয়াম খণ্ডের সমতল পৃষ্ঠ থেকে মূল সাদাকালো চিত্রের সাদা, বর্ণহীন তথা চিত্রহীন অংশটি (Non-image area) কেটে-কুঁদে  সরিয়ে নেওয়া হয়। ফলে যে অংশটি উঁচু থেকে যায়, তাকে চিত্রযুক্ত অংশ (Image area) বলে, যাকে কালো বা অন্য বর্ণের কালিতে রঞ্জিত করা হয়; এ কাজে কালিযুক্ত বেলন বা রোলারের সাহায্য নেওয়া হয়। এই কালিযুক্ত পৃষ্ঠের উপরে সাদা কাগজ বসিয়ে গোল, পাতলা পাতের মতো একটি উপকরণ (যাকে ইংরেজিতে ব্যারেন Baren বলে) হাতে ধরে ধীরে ধীরে সমানভাবে কাগজের সর্বত্র চাপ দিয়ে দিয়ে ছাপচিত্রটিকে কাগজে স্থানান্তরিত করা হয়।
অবতক্ষণ পদ্ধতির ছাপচিত্রে (ইন্টালিও Intaglio) মূল রেখাচিত্রের কালো রেখাগুলির একটি অনুলিপি একটি তামা বা দস্তার ধাতুর পাতের এক পৃষ্ঠে সরঞ্জাম বা অ্যাসিড দিয়ে হালকা খোদাই করা হয়, এরপর খোদাইয়ের খাঁজগুলিতে কালি স্থাপন করা হয়, ফলে সেখান থেকে পরবর্তীতে রেখাগুলি তথা সম্পূর্ণ রেখাচিত্রটির একটি ছাপচিত্র সাদা কাগজে স্থানান্তরিত হয়। খোদাই পদ্ধতির ছাপচিত্র নির্মাণ কারিগরি ও জটিল এবং এতে শিল্পীর নিয়ন্ত্রণ তুলনামূলকভাবে কম থাকে। খোদাই পদ্ধতি বেশ কয়েকটি শাখা আছে, যেমন হালকা ক্ষোদন (এচিং), গভীর ক্ষোদন (এনগ্রভিং), জলীয় আভা (অ্যাকুয়াটিন্ট), অর্ধাভা (মেৎজোটিন্ট) ও শুষ্কবিন্দু (ড্রাইপয়েন্ট)। জলীয় আভা পদ্ধতিতে সূক্ষ্ম ও স্পষ্ট রেখার বদলে জলরঙ চিত্রের মতো রঙের প্রলেপের মৃদু আভা মুদ্রিত করা হয়। শুষ্কবিন্দু পদ্ধতিতে যেখানে শক্ত, ধাতু বা হীরার ধারালো সুঁই দিয়ে ধাতব পাতের উপরে খোদাই করে করে ছবিকে ফুটিয়ে তোলা হয়।
ছিদ্রময় পর্দা (স্টেনসিল Stencil) তথা পর্দামুদ্রণ (স্ক্রিন প্রিন্টিং Screen printing) পদ্ধতিতে কোনও পাতলা পাত থেকে নকশা কেটে নেওয়া হয় এবং এই নকশা কাটা ছিদ্রযুক্ত পাতটির উপরে রঙ স্প্রে করে (ছিটিয়ে) বা কালি লেপে ছিদ্রের মধ্য দিয়ে কাগজে নকশাটি স্থানান্তর করা হয়। অতীতে রেশমের পর্দা ব্যবহৃত হত বলে এই পদ্ধতিটিকে রেশমলিখন (সেরিগ্রাফি Serigraphy) নামেও ডাকা হয়।
চারুলিপি
লেখার অবলম্বনের ঢাল (উল্লম্ব, অনুভূমিক বা হেলানো), কাগজের বুনটের সূক্ষ্মতা ও মসৃণতা, লিখন উপকরণ বা কলমের প্রকার, কলমের মোচার বা নিবের প্রশস্ততা, কলমের মোটা বা সরু আঁচড়, হাত দিয়ে কলম ধরার কৌশল, কাগজের পৃষ্ঠের সাথে কলমের মোচা বা নিবের কোণ (Angle), কলমের প্রতিটি আঁচড়ের ক্রম ও প্রবাহ (Ductus), অক্ষরের উচ্চতা (Height), অক্ষরের ঢাল (Slant), প্রতিসাম্য অক্ষ (Axis of symmetry), আবর্তনীয়তা (Rotatibility), আঁচড়গুলি কীভাবে সংযুক্ত হচ্ছে যেমন স্পর্শ (Touch), কাছে আসা (Meet), উপরিপাতন (Overlap) কিংবা অতিক্রম করা (Cross), ইত্যাদি বিভিন্ন ব্যাপারগুলি চারুলিপিতে গুরুত্বপূর্ণ।
বিশ্বের বহু সংস্কৃতিতে চারুলিপির প্রচলন আছে। ইসলামী দেশগুলিতে ক্বালাম নামের বাঁশ বা নলখাগড়া দিয়ে বানানো এক ধরনের কলম দিয়ে আরবি চারুলিপি সৃষ্টি করা হয়, যা খ্রিস্টীয় ৭ম শতক থেকে প্রচলিত। মসজিদের দেয়ালেও আরবি চারুলিপির নিদর্শন দেখতে পাওয়া যায়। ভারত, চীন ও জাপানে তুলি দিয়ে চারুলিপি সৃষ্টি করা হয়। এশিয়ার এইসব দেশে বহু শতাব্দী ধরেই চারুলিপি অত্যন্ত সম্মানিত একটি শিল্পকলা। পাশ্চাত্যে প্রথম গ্রিসে খ্রিস্টপূর্ব ৫ম শতক থেকে শোভাবর্ধনের কাজে চারুলিপির ব্যবহার শুরু হয়, রোমানরা এই ধারা বজায় রাখে এবং পরবর্তীতে অন্যান্য ইউরোপীয়রা গ্রিক ও রোমান শৈলীর উপর ভিত্তি করে তাদের নিজস্ব চারুলিপি সৃষ্টি করে। মধ্যযুগ পর্যন্ত বিশ্বের সমস্ত সংস্কৃতিতে সাধারণ মানুষের সিংহভাগই নিরক্ষর ছিল। সে সময় ধর্মীয় লেখকেরা ধর্মীয় গ্রন্থাবলির অনুলিপি করতে ও সেগুলির শোভাবর্ধন করতে চারুলিপির আশ্রয় নিতেন। ১৫শ শতকে ছাপাখানার আবির্ভাবের পরে সরলীকৃত মুদ্রিত অক্ষর বেশি জনপ্রিয় হয়ে ওঠে এবং মানুষ এগুলির মতো করেই বেশি করে লিখতে আরম্ভ করে। চারুলিপি গুরুত্ব হারিয়ে ফেলে ১৯শ শতকের শেষভাগ পর্যন্ত চারুলিপির তেমন গুরুত্ব ছিল না। এরপর একটি শৈল্পিক অবসরবিনোদনমূলক শখের কাজ হিসেবে চারুলিপি আবারও জনপ্রিয় হয়ে ওঠে।
আলোকচিত্রকলা
বিশেষ যন্ত্রের সাহায্যে কোনও দৃশ্যকে আলোক-সংবেদী ঝিল্লিতে ধারণ করে পরবর্তীতে সেটিকে চিত্ররূপে বিশেষ কাগজে মুদ্রণ করার প্রক্রিয়াকে আলোকচিত্রগ্রহণ বলা হয়। যন্ত্রটিকে আলোকচিত্রগ্রাহক যন্ত্র বা ক্যামেরা বলে; ফিতার মত ঝিল্লিটিকে ফিল্ম বলে৷ মুদ্রিত চিত্রটিকে আলোকচিত্র বা ফটোগ্রাফ (সংক্ষেপে ফটো) বলে। একই দৃশ্য ফিল্ম থেকে একাধিকবার মুদ্রণ করলে সেগুলিকে একেকটি মুদ্রণ বা প্রিন্ট বলে। বিংশ শতাব্দীর শেষভাগে এসে ডিজিটাল ইলেকট্রনীয় আলোকচিত্রগ্রাহক যন্ত্রের আলোক-সংবেদী গ্রাহক পর্দাতে (Sensor) দৃশ্য ধারণ করে সেগুলিকে বৈদ্যুতিক সঙ্কেতে রূপান্তরিত করে ডিজিটাল অর্থাৎ বাইনারি নথি বা ফাইল হিসেবে তড়িৎ-চৌম্বকীয় স্মৃতিতে (মেমরি কার্ড) সংরক্ষণ করে রাখা হয়, পরবর্তীতে কম্পিউটার তথা ইলেকট্রনীয় গণকযন্ত্রে বিশেষ অ্যাপ্লিকেশনের মাধ্যমে বিভিন্নভাবে সেই অসদ (virutal) ডিজিটাল আলোকচিত্রটির পরিবর্তন সাধন করা হয়। যে ব্যক্তি আলোকচিত্রগ্রহণ করেন, তাকে আলোকচিত্রগ্রাহক বলে। সাধারণত আলোকচিত্রকে এক ধরনের যোগাযোগের মাধ্যম হিসেবে ব্যবহার করা হয়, যা মানুষ, স্থান, বস্তু ও ঘটনার বিভিন্ন চাক্ষুষ তথ্যের নির্ভরযোগ্য বিবরণমূলক সাক্ষ্য দেয়। যেমন সংবাদপত্রে, প্রশাসনিক নথিতে, শিক্ষার উপকরণে, বৈজ্ঞানিক গবেষণায়, চিকিৎসা, ঐতিহাসিক প্রমাণ হিসেবে, ব্যক্তিগত ও পারিবারিক ঘটনা বা ভ্রমণের স্মৃতি হিসেবে, ইত্যাদিতে যে আলোকচিত্রগুলি ব্যবহৃত হয়; এগুলিকে বাস্তবের প্রতিনিধিত্বমূলক আলোকচিত্রগ্রহণ বলা হয়। আবার যদি আলোকচিত্রকে ব্যবসায়িক পণ্য বা সেবার বিজ্ঞাপনী প্রচারণায় ব্যবহৃত হয়, তাহলে সেই ব্যাপারটিকে বাণিজ্যিক আলোকচিত্রগ্রহণ বলা হয়। এই দুইয়ের বিপরীতে আরেক ধরনের আলোকচিত্রগ্রহণ আছে, যা হল শৈল্পিক আলোকচিত্রগ্রহণ বা আলোকচিত্রকলা। একজন শৈল্পিক আলোকচিত্রগ্রাহক বা আলোকচিত্রশিল্পী সৃষ্টিশীল অভিব্যক্তির মাধ্যম হিসেবে আলোকচিত্রকে ব্যবহার করেন এবং এর মাধ্যমে তাঁর নিজস্ব ব্যক্তিগত ধ্যানধারণা, বার্তা বা আবেগ-অনুভূতির নান্দনিক বহিঃপ্রকাশ ঘটানোর চেষ্টা করেন। আলোকচিত্রশিল্পী যে উপাদানগুলি নিয়ে কাজ করেন, সেগুলি হল রেখা (একমাত্রিক), আকৃতি (দ্বি-মাত্রিক), রূপ বা ত্রিমাত্রিক আকৃতি (form), বুনট (texture), বিন্যাস (pattern), রঙের তারতম্য (hue) ও মান (value), ভরাট স্থান ও শূন্যস্থান (positive and negative space), আলো-ছায়া (light), চিত্রগ্রহণের কোণ (angle) বা দৃষ্টিভঙ্গি (perspective), ক্ষেত্রের গভীরতা (depth of field), কাঠামো (frame), ইত্যাদি। তিনি এই উপাদানগুলিকে মাথায় রেখে সুসঙ্গতি (harmony), ঐক্য (unity), অনুপাত (proportion), পুনরাবৃত্তি (repetition), ছন্দ (rhythm), গতি (movement), ভারসাম্য (balance), প্রতিসাম্য (symmetry), গুরুত্ব প্রদান (emphasis), বৈপরিত্য (contrast) ইত্যাদি মূলনীতিগুলিকে প্রয়োগ করে একটি শৈল্পিক আলোকচিত্র রচনা করেন। ২০শ শতকের শুরুতে এসে শিল্পমাধ্যম হিসেবে আলোকচিত্রের বিকাশ ঘটে এবং ২০শ শতকের শেষ প্রান্তে এসে আলোকচিত্রকলা বিশ্বের সেরা আধুনিক শিল্প প্রদর্শনীগুলিতে স্থান করে নেয়।
চলচ্চিত্র গ্রহণ
চলচ্চিত্রগ্রহণ হল বাস্তব বিশ্বের ঘটনা ক্যামেরা নামক যন্ত্রে ধারণ করে চলমান চিত্র রচনা করার কারিগরি শিল্পকলা। চলচ্চিত্রগ্রহণ ছাড়া চলচ্চিত্র তৈরি অসম্ভব। একটি চলচ্চিত্রের বাজেটের সিংহভাগই চলচ্চিত্রগ্রহণের পেছনে খরচ হয়। একজন পাণ্ডুলিপি রচয়িতার কাজ যদি কাহিনী ও সংলাপ লেখা হয়, আর একজন চলচ্চিত্র পরিচালকের কাজ যদি হয় অভিনেতাদের পরিচালনা করা, তাহলে চলচ্চিত্রগ্রাহকের প্রাথমিক কাজ হল কাহিনী, সংলাপ ও অভিনেতাদের ধারাবাহিকভাবে চলমান আলোকচিত্র হিসেবে ধারণ করা। তবে চলচ্চিত্রগ্রহণ কেবলমাত্র কোনও মঞ্চে বা অবস্থানে কী ঘটছে, তা নিষ্ক্রিয়ভাবে ক্যামেরার ফিতায় বা সেন্সরে ধারণ করাতেই সীমাবদ্ধ নয়। দর্শকরা ছবির কাহিনী, পটভূমি, অভিনেতার কার্যকলাপ ও কথোপকথন কীভাবে দেখবেন - এই গুরুত্বপূর্ণ দৃষ্টিগত ব্যাপারগুলি চলচ্চিত্রগ্রহণের অংশ। চলচ্চিত্রগ্রহণ চলচ্চিত্রের কাহিনীকে কেবল সমর্থনই করে না, বরং ক্যামেরার অবস্থান, ক্যামেরার সঞ্চালন, ক্যামেরার কোণ, ক্যামেরার দৃষ্টি নিবদ্ধকরণ, আলোকসম্পাত, দৃশ্য রচনা ও সংগঠন, ধারণকৃত দৃশ্যের পরিকাঠামো, ক্যামেরার লেন্স বা পরকলার এবং অন্যান্য সরঞ্জাম পছন্দ করা, ধারণকারী ফিতা বা ডিজিটাল মাধ্যম (সেন্সর) পছন্দ করা, ক্ষেত্রের গভীরতা, দৃশ্যকে কাছে বা দূরে নিয়ে আসা (জুম), রঙ, আলোর প্রবেশ্যতা (এক্সপোজার), ছাঁকন, বিশেষ দৃষ্টিভ্রম সৃষ্টি, ইত্যাদি বিভিন্ন উপাদানের মাধ্যমে দর্শকের মনে বিশেষ আবহ ও প্রতিক্রিয়ার সৃষ্টি করতে পারে। অর্থাৎ চলচ্চিত্রগ্রাহক ছবির ভাষায় চলচ্চিত্রের কাহিনীটিকে উপস্থাপন করেন। একজন চলচ্চিত্রগ্রাহককে অনেক সময় আলোকচিত্রগ্রহণ পরিচালকও বলা হয়ে থাকে। তিনি চলচ্চিত্রটিকে পর্দায় দেখতে কেমন লাগবে এবং দেখার পরে দর্শকের প্রতিক্রিয়া কেমন হবে, এ ব্যাপারে ওয়াকিবহাল থেকে সমস্ত দৃশ্যমান উপাদানগুলির উপরে সিদ্ধান্ত গ্রহণ করেন। দৃশ্যগুলির মধ্যে সমন্বয়, সুসামঞ্জস্য, পুনরাবৃত্তি, একতা, মসৃণ দৃশ্যান্তর, ইত্যাদি ব্যাপারগুলিও তার মাথায় থাকে। তার অধীনে ক্যামেরাচালকদের দল ও আলোকসম্পাতকারীর দল কাজ করে থাকে। বেশিরভাগ ক্ষেত্রেই তিনি চলচ্চিত্রের পরিচালকের সাথে একত্রে ঘনিষ্ঠভাবে কাজ করে থাকেন। তিনি পরিচালককে চলচ্চিত্রের দৃশ্যগত মান উন্নত করার ব্যাপারে বিশেষ পরামর্শ দেন এবং একই সাথে পরিচালক কল্পনায় যেভাবে চলচ্চিত্রটি দেখছেন, সেই দর্শনটিকে চলচ্চিত্রের প্রতিটি দৃশ্যে বাস্তবিকভাবে ফুটিয়ে তুলতে সাহায্য করেন। এছাড়া তিনি মঞ্চসজ্জা পরিচালক ও অবস্থান (লোকেশন) পরিচালকের সাথে মিলে পটভূমির ব্যাপারে সিদ্ধান্ত নেন।
তাপিশ্রী (বুটিদার বা চিত্রিত পর্দা বয়ন)
তাপিশ্রী তথা চিত্রিত পর্দাবয়ন বলতে হস্তচালিত তাঁত দিয়ে বোনা বস্ত্রভিত্তিক বড় মাপের দৃশ্যমান কলাটিকে বোঝায়। তবে এতে সাধারণ বস্ত্রের মত টানা সুতাগুলি দৃশ্যমান হয় না, কেবল পোড়েন সুতাগুলি দৃশ্যমান হয়। বিভিন্ন রঙের পোড়েন সুতার ফোঁড়গুলিকে বিন্যাস বা নকশায় বিন্যস্ত করে শিল্পকর্মটি সৃষ্টি করা হয়। বুটিদার পর্দাগুলি বেশ ভঙ্গুর ও বানানো শ্রমসাধ্য; তাই ঐতিহাসিকভাবে এগুলিকে উল্লম্বভাবে দেয়ালে টাঙানোর জন্য বা কোনও আসবাবের উপরে ছড়িয়ে রাখার জন্য বানানো হত। পশম বা সুতির সুতা ছাড়াও রেশম, স্বর্ণ, রূপা বা অন্য ধরনের সুতার কাজও থাকতে পারে। তাপিশ্রী একটি সুপ্রাচীন বস্ত্রকলা। মিশরীয় ও ইনকা সভ্যতার লোকেরা তাদের সমাধির উপরে তাপিশ্রী বিছিয়ে দিত। গ্রিক ও রোমানরা পৌর ভবন ও মন্দিরগুলির দেয়ালের আবরণী হিসেবে এগুলি ব্যবহার করত। চীনারা পোশাক হিসেবে বা উপহার মোড়াতে এগুলি ব্যবহার করত। ইউরোপে মধ্যযুগে ফরাসি ও ফ্লেমীয় (ওলন্দাজ) তাঁতশিল্পীরা তাপিশ্রীর বিকাশ সাধন করেন। তাদের শিল্পকর্মে মূলত খ্রিস্টান ধর্মের পুস্তক বাইবেলের বিভিন্ন কাহিনী বিধৃত হয়েছিল। প্যারিস ছিল এ সময় পশ্চিমা তাপিশ্রীকলার কেন্দ্রবিন্দু। ১৭শ শতকে প্যারিস শহরে গোবলাঁ পরিবারের অধীনে একটি রাজকীয় তাপশ্রীঘর প্রতিষ্ঠা করা হয়, যেখানে ১০০০-এরও বেশি শিল্পী ২ হাজারেরও বেশি তাপিশ্রীকর্ম ফরাসি রাজা চতুর্দশ লুইয়ের ভের্সাই প্রাসাদে ব্যবহারের জন্য সৃষ্টি করেন। ২০শ শতকে প্রথম বিশ্বযুদ্ধের পরে এসে আবারও ফ্রান্সে শিল্পটির পুনরুজ্জীবন ঘটে। ১৯৬২ সালে সুইজারল্যান্ডের লোজান শহরে প্রথম আন্তর্জাতিক তাপিশ্রী উৎসবের আয়োজন করা হয়, যেটি ১৯৬৫ সাল থেকে একটি দ্বিবার্ষিক অনুষ্ঠানে পরিণত হয়। ২০শ শতকের শেষে এসে বিশ্বব্যাপী তাপিশ্রীর নকশা, উপাদান ও কৌশলে ব্যাপক বৈচিত্র্য পরিলক্ষিত হয়, যাদের মধ্যে পরিগণক যন্ত্র তথা কম্পিউটার-চালিত তাঁতের ব্যবহার উল্লেখ্য। বর্তমানে সারা বিশ্বে মাত্র হাজার খানেক তাপিশ্রী শিল্পী আছেন।
নকশিকাঁথা
thumb|right|250px|কাছে থেকে দেখা [[রাজশাহীর কাঁথা। বাম ও নিচের দিক জুড়ে কাঁথার পাড় দেখা যাচ্ছে। কাঁথার জমিনে সাধারণ কাঁথা ফোঁড়ে সাদা সুতা দিয়ে তরঙ্গ আকারে সেলাই দেয়া হয়েছে।]] “নকশি কাঁথা” হলো সাধারণ কাঁথার উপর নানা ধরনের নকশা করে বানানো বিশেষ প্রকারের কাঁথা। নকশি কাঁথা শত শত বছরের পুরনো ভারতের পশ্চিমবঙ্গ ও বাংলাদেশের লোকশিল্পের একটা অংশ। সাধারণত পুরাতন কাপড়ের পাড় থেকে সুতা তুলে অথবা তাঁতিদের থেকে নীল, লাল, হলুদ প্রভৃতি সুতা কিনে এনে কাপড় সেলাই করা হয়। ঘরের মেঝেতে পা ফেলে পায়ের আঙ্গুলের সঙ্গে কাপড়ের পাড় আটকিয়ে সূতা খোলা হয়। এই সূতা পরবর্তীতে ব্যবহারের জন্য রেখে দেয়া হয়। সাধারণ কাঁথা সেলাইয়ের পর এর উপর মনের মাধুরী মিশিয়ে ফুঁটিয়ে তোলা হয় বিভিন্ন নঁকশা যার মধ্যে থাকে ফুল, লতা, পাতা ইত্যাদি। সাধারণ কাঁথা কয়েক পাল্লা কাপড় কাঁথাফোঁড়ে সেলাই করা হলেও এই ফোঁড় দেয়ার নৈপুণ্যের গুণে এতেই বিচিত্র বর্ণের নকশা, বর্ণিল তরঙ্গ ও বয়নভঙ্গির প্রকাশ ঘটে। নকশার সাথে মানানোর জন্য বা নতুন নকশার জন্য কাঁথার ফোঁড় ছোট বা বড় করা হয় অর্থাৎ ফোঁড়ের দৈর্ঘ্য ছোট-বড় করে বৈচিত্র্য আনা হয়। উনিশ শতকের কিছু কাঁথায় কাঁথাফোঁড়ের উদ্ভাবনী প্রয়োগকে কুশলতার সাথে ব্যবহার করার ফলে উজ্জ্বল চিত্রযুক্ত নকশা দেখা যায়। কাঁথাফোঁড়ের বৈচিত্র্য আছে এবং সেই অনুযায়ী এর দুটি নাম আছেঃ পাটি বা চাটাই ফোঁড় এবং কাইত্যা ফোঁড়।